પાંચેક દિવસ અગાઉ નડિયાદમાં અઢી વર્ષની માસુમ બાળા પર પોતાના પિતા અને દાદા – દાદી, દાદીની માસી અને માસીના મિત્ર દ્વારા શારિરીક અત્યાચાર ગુજારવાની ઘટના પ્રકાશમાં આવી હતી. જે અંગે બાળકીની માતાએ હિંમત દાખવી તેના પતિ સહિત સાસુ સસરા અને અન્ય બે ની વિરુદ્ધમાં નડિયાદ ટાઉન પોલીસ મથકે ફરિયાદ આપી હતી. પોલીસે ફરિયાદને આધારે પાંચેય ઈસમોની અટક કરી હતી. અને પુરા થતા 24 કલાકમાં જ કોર્ટમાં રજુ કર્યા હતા. જેમાં કોર્ટે ગત તા.1 નવેમ્બરના રોજ આરોપી પિતાના બે દિવસના રિમાન્ડ મંજૂર કર્યા હતા. જ્યારે ચાર સહઆરોપીઓને જેલમાં ધકેલવાનો હુકમ કર્યો હતો. રિમાન્ડ દરમિયાન પોલીસે આરોપી પિતાનું મેડીકલ પરીક્ષણ કરાવ્યું હતું. જે અમદાવાદ એફ.એસ.એલ.માં મોકલી આપવામાં આવ્યું હતું. જેનો રીપોર્ટ આવતા વધુ ચોંકાવનારી વિગતો સામે આવી શકે તેવી શક્યતાઓ હોવાનું સુત્રો દ્વારા જણાવવામાં આવ્યું હતું. આજે આરોપી પિતાના બે દિવસના રિમાન્ડ પુરા થતાં નડિયાદ ટાઉન પોલીસ દ્વારા તેને કોર્ટમાં રજુ કરાયો હતો. જેમાં કોર્ટે આરોપી પિતાને બિલોદરા જેલમાં ધકેલવાનો હુકમ કર્યો હતો.